'n Vrugbare bediening - www.bybelkennis.co.za
by Coen Slabber · Published 16/04/2015 · Updated 14/03/2015
We shape our tools and thereafter they shape us – John Culkin, priester
Ons praat graag van produktiwiteit, maar die Bybel praat nie van produktiwiteit nie. In die Bybel kry ons wel die woord vrugbaarheid. God wil hê dat ons vrugbare bedienings moet hê Maar hoe kan ons dit doen? Rick Warren identifiseer vier beginsels wat noodsaaklik is vir 'n vrugbare bediening.
Ons moet wortels kweek
Sonder wortels is daar geen vrugte nie. Jy het wortels veral nodig as droogtes kom – wanneer jou hulpbronne beperk is. 'n Droogte in jou lewe is wanneer jy sonder iets wat jy nodig het, moet klaarkom. In jou bediening mag dit tyd of energie of finansies of ondersteuning wees. Almal van ons sal op een of ander tyd droogte ondervind en ons oorlewing word deur ons wortels bepaal.
Jy moet die onkruid in jou lewe en bediening uitroei
Die onkruid in jou bediening en lewe is enigiets wat geestelike groei verhinder of afstomp. Onkruid is die dinge wat ons verhouding met Christus versmoor en enige verdere groei verhoed. Hoeveel energie gaan dit van jou vereis om onkruid te groei? Niks nie. Jy hoef hulle nie te kweek nie – hulle groei vanself. Dit is die onderskeid tussen groente en onkruid. Al gee jy vir groente water en voedingstowwe kry jy dat hulle soms nie groei nie. Aan onkruid hoef jy geen aandag te gee nie – hulle groei. Onkruid is 'n teken van verwaarlosing. As ek my stiltetyd verwaarloos of as ek my verhoudings afskeep, begin die onkruid groei en begin dit jou produktiwiteit versmoor.
Jy moet met God saamwerk as Hy jou lewe snoei
Snoei beteken nie net dat dooie takke afgesny word nie, maar ook takke wat nog lewe. Dit word gedoen om die vorm van die plant te verbeter en om groei te stimuleer. Snoei is noodsaaklik vir verbeterde vrugbaarheid. Dit is nie 'n keuse nie. As jy suksesvol in jou bediening wil wees, moet jy aanvaar dat God jou gaan snoei. God doen dit om jou verugbaarheid te verhoog. Soms snoei God ook gebeide van sukses. Hoekom? Hy berei jou voor vir 'n nog groter bediening.
Jy moet wag vir die oes
Om vrugte te groei is tydrowend – dit gebeur nie outomaties nie. Jy kan nie vandag 'n saadjie saai en môre oes jy nie. Saad moet geplant word en dan moet jy wag en bid vir groei. As jy meer doeltreffend in jou bediening wil wees, moet jy jou ou natuur afsterwe – 'n afsterwe van jou begeertes en ambisie. Groei vereis tyd. Moenie moedeloos word nie; bly by Christus ingeskakel.
As jou bediening nie juis vrugte dra nie, onthou hierdie vier beginsels. Vetrou dan op God vir die oes.